Diari Oficial de la Generalitat Valenciana


Sumari del DOGV 9806, del 11-03-2024 (2024/1978)

RESOLUCIÓ de 15 de febrer de 2024, de la consellera de Justícia i Interior, de concessió i gestió de les subvencions destinades al Consell Valencià de Col·legis de l'Advocacia per a indemnitzar les actuacions d'assistència jurídica gratuïta, accés a la justícia, representació i defensa del torn d'ofici, assistència a la persona detinguda o presa, dret de defensa i funcionament dels serveis d'orientació jurídica (SOJ), actuacions humanitàries i inversions recollides en la Llei 8/2023, de 27 de desembre, de pressupostos de la Generalitat per a l'exercici 2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9806

Data del DOGV
:   11-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/1978


Data del document
:   15-02-2024

Organisme emissor
:   Conselleria de Justícia i Interior

Tipus de document
:   Resolució

Descriptors 

:   * Conselleria de Justícia i Interior

RESOLUCIÓ de 15 de febrer de 2024, de la consellera de Justícia i Interior, de concessió i gestió de les subvencions destinades al Consell Valencià de Col·legis de l'Advocacia per a indemnitzar les actuacions d'assistència jurídica gratuïta, accés a la justícia, representació i defensa del torn d'ofici, assistència a la persona detinguda o presa, dret de defensa i funcionament dels serveis d'orientació jurídica (SOJ), actuacions humanitàries i inversions recollides en la Llei 8/2023, de 27 de desembre, de pressupostos de la Generalitat per a l'exercici 2024. [2024/1978]  
La Constitució Espanyola preveu en el títol I, «Dels drets i deures fonamentals», article 24, el dret fonamental de totes les persones a obtindre una tutela efectiva dels jutges i tribunals en l'exercici dels seus drets i interessos legítims, sense que, en cap cas, puga produir-se indefensió. Així mateix, reconeix el dret de tots al jutge ordinari predeterminat per la llei, a la defensa i a l'assistència d'un advocat. I en l'article 119 establix que la justícia serà gratuïta quan així ho dispose la llei i, en tot cas, respecte de qui acredite insuficiència de recursos per a litigar.  
  
La Llei 1/1996, de 10 de gener, d'assistència jurídica gratuïta (Llei 1/1996), té per objecte determinar el contingut i l'abast del dret a l'assistència jurídica gratuïta, al qual es referix l'article 119 de la Constitució, i regular el procediment per al seu reconeixement i efectivitat.  
  
En este sentit, l'article 37 disposa que: «Les administracions públiques competents, assegurant el dret a l'assistència jurídica gratuïta, al qual es referix l'article 119 de la Constitució, subvencionaran amb càrrec a les seues dotacions pressupostàries la implantació, l'atenció i el funcionament dels servicis d'assistència jurídica gratuïta pels col·legis d'advocats i procuradors».  
El Reglament d'assistència jurídica gratuïta, aprovat pel Decret 175/2021, de 29 d'octubre, del Consell, desplega el procediment per al reconeixement del dret d'assistència jurídica gratuïta, l'organització dels servicis d'assistència jurídica gratuïta que comprenen l'assistència lletrada i la defensa i representació gratuïta que establix la Llei 1/1996, i el procediment per a atorgar la subvenció compensatòria derivada de la prestació d'estos servicis d'assistència jurídica gratuïta. Igualment, regula i desplega l'assistència jurídica específica per a persones en les quals concorren factors d'especial vulnerabilitat, de conformitat amb el que es disposa en la Llei 4/2015, de 27 d'abril, de l'Estatut de la víctima del delicte, i la Llei orgànica 8/2021, de 4 de juny, de protecció integral a la infància i l'adolescència davant de la violència.  
  
En este sentit, l'article 46 del reglament esmentat establix: «La conselleria que tinga atribuïdes les competències en matèria de justícia gratuïta subvencionarà, amb càrrecs a les seues dotacions pressupostàries, la implantació i la prestació dels servicis d'assistència jurídica gratuïta» que s'enumeren en l'article esmentat, que realitzen les persones col·legiades en els diferents col·legis de l'advocacia i la procura i els col·legis i consells autonòmics respectius.  
La Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana, en el títol II, plasma les mesures de la Generalitat per a fer front a la violència sobre la dona, i desplega en el capítol VI les relatives a l'àmbit jurídic, destinades a garantir la protecció i la seguretat en la tramitació de procediments judicials, el dret a la informació, a l'assessorament i a l'assistència jurídica gratuïta, fent previsió expressa a la subscripció de convenis amb els col·legis de l'advocacia a fi d'establir servicis d'orientació jurídica especialitzada i torns d'ofici especialitzats (article 48).  
  
D'altra banda, per aconseguir la tutela judicial efectiva de totes les persones en condicions d'igualtat, l'Administració ha d'impulsar actuacions que reforcen els mecanismes i les garanties de protecció per als col·lectius especialment vulnerables, garantint l'assistència lletrada en situacions d'urgència humanitària.  
Respecte dels col·legis professionals, el Decret 175/2021 assenyala que vetlaran i garantiran l'eficàcia i l'exercici correcte del dret de defensa contribuint a la garantia del dret constitucional de defensa i accés a la justícia mitjançant l'organització i la prestació de la defensa d'ofici i la gestió dels servicis d'assistència jurídica gratuïta i orientació jurídica.  
  
El Consell Valencià de Col·legis de l'Advocacia és l'òrgan representatiu, coordinador i executiu superior dels col·legis de l'advocacia de la Comunitat Valenciana, i entre els seus fins figura ordenar l'exercici professional, vetlar pel prestigi de la professió, exigir als col·legis professionals i a les seues persones col·legiades el compliment dels deures professionals i deontològics i treballar per a aconseguir una justícia més àgil, moderna i eficaç.  
L'article 70.bis del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, preveu que la Direcció General d'Atenció a les Víctimes i Accés a la Justícia exercisca les funcions establides en l'article 70 de la Llei 5/1983, de 30 de desembre, del Consell, i la resta de les previstes en l'ordenament jurídic de la matèria, entre altres, d'assistència jurídica gratuïta, assistència a les víctimes del delicte i ajuda a les víctimes del terrorisme.  
En la Llei 8/2023, de 27 de desembre, de pressupostos de la Generalitat per a l'exercici 2024, en el programa pressupostari 112F «Atenció a les víctimes i accés a la justícia», es recullen les línies nominatives següents:  
Línia S0236, amb càrrec al capítol IV, amb la descripció i finalitat: «Indemnització de les actuacions corresponents a assistència jurídica gratuïta, accés a la justícia, representació per advocat/ada de torn d'ofici i assistència lletrada al detingut/uda o pres/a, dret de defensa i funcionament dels SOJ i actuacions humanitàries», per import de 24.559.505 €, el beneficiari de la qual és el Consell Valencià de Col·legis d'Advocats de la Comunitat Valenciana (actualment Consell Valencià de Col·legis de l'Advocacia).  
Línia S0835, amb càrrec al capítol VII, amb la descripció i finalitat: «Indemnització de les inversions per a la dotació en infraestructures necessàries per al funcionament operatiu dels servicis d'assistència jurídica gratuïta i dels SOJ, realitzades pel Consell Valencià d'Advocats i els seus col·legis professionals», per import de 132.000 €, el beneficiari de la qual és el Consell Valencià de Col·legis d'Advocats de la Comunitat Valenciana (actualment Consell Valencià de Col·legis de l'Advocacia).  
Les línies esmentades corresponen a subvencions establides per una norma amb rang legal, la Llei 1/1996, de 10 de gener, de les que preveu l'article 168.1, apartat B de la Llei 1/2015, de 6 de febrer. Esta classe de subvencions «seguiran el procediment de concessió que els resulte aplicable d'acord amb la normativa pròpia».  
El Reglament d'assistència jurídica gratuïta, aprovat pel Decret 175/2021, preveu, en l'article 46.4, que «mitjançant una resolució de la persona titular de la conselleria que tinga atribuïdes les competències en matèria de justícia gratuïta, es regularà el procediment per a la concessió i la gestió de les subvencions de caràcter legal, previstes en el present reglament».  
Seran aplicables a la concessió i gestió de les subvencions objecte de la present resolució els articles de caràcter bàsic de la Llei 38/2003, de 17 de novembre, general de subvencions, així com els preceptes d'este caràcter del reglament de la llei esmentada, aprovat pel Reial decret 887/2006, de 21 de juliol, i les previsions de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Les línies es troben incloses en el Pla estratègic de subvencions de la Conselleria aprovat per al període 2023-2025, amb la finalitat d'executar, en l'àmbit competencial de la Generalitat, l'obligació constitucional de garantir el dret a l'assistència jurídica gratuïta i assegurar l'accés a la justícia.  
La present resolució és l'instrument a través del qual es concedixen i es gestionen les subvencions destinades a indemnitzar les actuacions corresponents a assistència jurídica gratuïta, accés a la justícia, representació i/o defensa per professionals de l'advocacia de torn d'ofici i assistència lletrada a la persona detinguda, presa i investigada, dret de defensa, funcionament dels SOJ, assessorament previ en el marc d'actuacions humanitàries i les inversions per a la dotació en infraestructures necessàries per al funcionament operatiu dels servicis d'assistència jurídica gratuïta i dels SOJ, realitzades pel Consell Valencià de Col·legis d'Advocats i els seus col·legis professionals.  
Per tot el que s'ha exposat, a proposta de la directora general d'Atenció a les Víctimes i Accés a la Justícia, de conformitat amb el que preveu l'article 168.1, apartat B, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que establix la Llei 8/2023, de 27 de desembre, de pressupostos de la Generalitat per a 2024, de conformitat amb el que s'establix en l'article 46.4 del Decret 175/2021, de 29 d'octubre, del Consell, pel qual s'aprova el Reglament d'assistència jurídica gratuïta, i en virtut de les competències establides en el Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior, resolc:  
  
Secció primera  
Disposicions comunes  
  
Primera. Finalitat i objecte.  
La present resolució té per finalitat complir, en l'àmbit competencial de la Generalitat, l'obligació constitucional de garantir el dret a l'assistència jurídica gratuïta i assegurar l'accés a la justícia.  
  
Constituïx l'objecte d'esta resolució la concessió i la gestió de les subvencions destinades a:  
a) Sufragar el cost de les actuacions derivades de la Llei 1/1996, corresponents a assistència jurídica gratuïta, accés a la justícia, representació i defensa per professional de l'advocacia de torn d'ofici i assistència lletrada a la persona detinguda, presa, investigada i funcionament operatiu dels servicis d'assistència jurídica gratuïta, dels servicis d'orientació jurídica (SOJ general i SOJ especialitzats) i de les unitats encarregades de la qualificació provisional de les pretensions.  
  
b) Sufragar el cost de les actuacions en els supòsits en què professionals designats en virtut d'un requeriment judicial, una resolució administrativa o una obligació legal, acrediten que han vist frustrada la seua pretensió, amb un requeriment previ a este efecte, de percebre els seus honoraris pels servicis prestats efectivament dins del sistema d'assistència jurídica gratuïta.  
c) Sufragar el cost de l'assessorament lletrat prestat pels professionals de l'advocacia en el marc d'actuacions humanitàries.  
d) Sufragar el cost de les inversions per a la dotació en infraestructures necessàries per al funcionament operatiu dels servicis d'assistència jurídica gratuïta, dels SOJ, de les unitats encarregades de la qualificació provisional de les pretensions, realitzades pel Consell Valencià de Col·legis de l'Advocacia (CVCA) i els seus col·legis professionals.  
  
  
Segona. Crèdit pressupostari.  
Les actuacions, els servicis i les activitats que constituïxen l'objecte de la present resolució es finançaran, de conformitat amb la Llei 8/2023, de 27 de desembre, de pressupostos de la Generalitat per a l'exercici 2024, amb càrrec al programa pressupostari 112F de la Direcció General d'Atenció a les Víctimes i Accés a la Justícia, de la Conselleria de Justícia i Interior:  
a) Per a les actuacions que indiquen els paràgrafs a, b i c de l'apartat anterior, es destinaran 56.631.557 € de la línia S0236, amb càrrec al capítol IV, amb la descripció i finalitat: Indemnització de les actuacions corresponents a assistència jurídica gratuïta, accés a la justícia, representació per advocat/ada de torn d'ofici i assistència lletrada al detingut/uda o pres/a, dret de defensa, funcionament dels SOJ i actuacions humanitàries.  
b) Per a les actuacions que indica en el paràgraf d de l'apartat anterior, 132.000 € de la línia S0835, amb càrrec al capítol VII, amb la descripció i finalitat: «Indemnització de les inversions per a la dotació en infraestructures necessàries per al funcionament operatiu dels servicis d'assistència jurídica gratuïta i dels SOJ, realitzades pel Consell Valencià de Col·legis d'Advocats i els seus col·legis professionals».  
  
Estes subvencions resulten incompatibles amb la percepció d'altres subvencions, ajudes, ingressos o recursos per al mateix objecte o finalitat, procedent de qualsevol altra administració pública o ens públic o privat, nacional, de la Unió Europea o d'organismes internacionals.  
  
  
Secció segona  
Actuacions corresponents a l'assistència jurídica gratuïta, accés a la justícia, representació i/o defensa per professional de l'advocacia de torn d'ofici i assistència lletrada a la persona detinguda o presa, dret de defensa, funcionament dels SOJ i assessorament previ en el marc d'actuacions humanitàries (programa pressupostari U64.29.92.67.920 F00, capítol IV, línia S0236)  
  
  
Tercera. Entitats i persones beneficiàries.  
1. És beneficiari de la subvenció el Consell Valencià de Col·legis de l'Advocacia (d'ara en avant, CVCA). Al seu torn, en qualitat d'entitat col·laboradora, distribuirà als col·legis professionals de l'advocacia de la Comunitat Valenciana l'import de la subvenció que corresponga a l'activitat desenvolupada per cada un d'estos.  
2. Així mateix, són entitats i persones beneficiàries d'esta subvenció:  
a) Els col·legis de l'advocacia de la Comunitat Valenciana.  
b) Les persones professionals de l'advocacia inscrites en els torns de guàrdia permanent, en els torns d'ofici i en els servicis d'orientació jurídica generals i especialitzats que hagen realitzat actuacions o prestat servicis subvencionables en el marc d'esta secció segona.  
  
3. El CVCA rebrà les transferències de la Generalitat i distribuirà el crèdit entre els seus col·legis de l'advocacia. Estos, al seu torn, abonaran les indemnitzacions corresponents a les persones professionals de l'advocacia que en resulten beneficiàries.  
El CVCA informarà la Conselleria de Justícia i Interior de l'import de la compensació que li corresponga en relació amb la prestació dels servicis d'assistència jurídica gratuïta.  
  
Quarta. Despeses subvencionables.  
Seran susceptibles de ser finançades en l'àmbit de la secció segona de la present resolució les despeses que figuren en els certificats presentats pel CVCA i els seus col·legis professionals respectius, expedits entre l'1 de gener i el 31 de desembre de 2024, que corresponguen a actuacions, servicis i activitats prestats a les persones beneficiàries del dret de justícia gratuïta derivats de la Llei 1/1996, realitzats pel CVCA, els col·legis de l'advocacia de la Comunitat Valenciana i personal col·legiat, en matèria assistència jurídica gratuïta, accés a la justícia, defensa i/o representació per professional de l'advocacia del torn d'ofici i assistència lletrada a la persona detinguda, presa i investigada, a les víctimes previstes en l'article 2.h de la Llei 1/1996, i funcionament operatiu dels servicis d'assistència jurídica gratuïta, dels SOJ i de les unitats encarregades de la qualificació provisional de les pretensions i l'assessorament previ en el marc d'actuacions humanitàries.  
  
Així mateix, seran susceptibles de ser finançades les despeses que corresponguen a actuacions en els supòsits en què els professionals designats en virtut d'un requeriment judicial, una resolució administrativa o una obligació legal acrediten que han vist frustrada la seua pretensió, amb un requeriment previ a este efecte, de percebre els seus honoraris pels servicis prestats efectivament dins del sistema d'assistència jurídica gratuïta.  
  
Quinta. Servicis d'assistència jurídica gratuïta obligatoris.  
1. Els servicis d'assistència jurídica obligatoris que implanten i presten els col·legis de l'advocacia seran els que establix l'article 14.2 del Reglament d'assistència jurídica gratuïta, es compensaran amb càrrec a la línia del capítol IV, S0236, i seran els següents:  
a) Un servici d'orientació jurídica (SOJ general i SOJ especialitzats);  
b) un servici de torn de guàrdia permanent i  
c) un servici de torns d'ofici especialitzats, per a la defensa i la representació gratuïta realitzades pels i les professionals designats/ades d'entre ells i elles.  
En tot cas, l'execució material dels servicis d'assistència jurídica gratuïta obligatoris prestats pels col·legis professionals de l'advocacia no podrà ser objecte de subcontractació amb cap entitat.  
2. Els torns d'ofici especialitzats que els col·legis de l'advocacia podran establir, en funció del seu cens i de la seua capacitat organitzativa, són els que recull l'article 20 del Reglament d'assistència jurídica gratuïta, sense perjuí d'altres que, en atenció a circumstàncies jurídiques, socials o econòmiques, puguen considerar necessaris. La seua acreditació documental es realitzarà de la manera que preveu l'article 51.2 del reglament esmentat.  
  
Sexta. Altres obligacions dels col·legis professionals de l'advocacia en relació amb les actuacions, els servicis i les activitats en matèria d'assistència jurídica gratuïta i accés a la justícia.  
1. Els col·legis de l'advocacia, en relació amb les actuacions, els servicis i les activitats en matèria d'assistència jurídica gratuïta i accés a la justícia, hauran de:  
a) Adoptar les mesures necessàries per a facilitar l'accés de la ciutadania als servicis d'assistència jurídica gratuïta.  
b) Difondre adequadament la localització de les seues dependències, funcions i servicis.  
c) Disposar d'una pàgina web actualitzada i de fàcil accés en la qual apareguen els servicis d'assistència jurídica gratuïta i se n'informe.  
  
2. Així mateix, quant als servicis d'orientació jurídica i de les unitats encarregades de la qualificació provisional de les pretensions, hauran de complir les obligacions següents:  
a) Enviar telemàticament a la comissió d'assistència jurídica gratuïta corresponent les dades de les sol·licituds de justícia gratuïta que es presenten. Mentres no es dispose de les ferramentes necessàries per a això, esta documentació s'haurà de remetre en format paper.  
b) Enviar telemàticament a la comissió d'assistència jurídica gratuïta corresponent la documentació econòmica dels expedients tramitats.  
  
c) Informar la ciutadania dels seus drets i obligacions i de la vida administrativa del seu expedient d'assistència jurídica gratuïta, tant si es concedix com si es denega el benefici a la persona sol·licitant a través dels diferents mecanismes que establisquen els corresponents col·legis de l'advocacia.  
3. Quant als servicis d'orientació jurídica especialitzada, oferir un servici de traducció per als casos en què es requerisca prestar una assistència jurídica adequada que es facilitarà i anirà a càrrec a les dotacions pressupostàries de la Generalitat, mitjançant el contracte corresponent subscrit a este efecte.  
4. Les obligacions dels col·legis de l'advocacia en la prestació del servici d'assistència lletrada i representació, si és el cas, i defensa gratuïta són les que establixen els articles 17 i 20 del Reglament d'assistència jurídica gratuïta i la resta de normativa aplicable en la matèria.  
  
Sèptima. Obligacions del CVCA en relació amb les actuacions, els servicis i les activitats en matèria d'assistència jurídica gratuïta i accés a la justícia.  
1. El mes de gener de 2024, les juntes de govern dels col·legis de l'advocacia, a través del Consell Autonòmic de l'Advocacia, remetran a la conselleria competent en matèria de justícia gratuïta esta documentació:  
a) La relació de servicis de justícia gratuïta disponibles, així com les normes de funcionament, la seu i l'horari d'atenció al públic dels servicis d'orientació jurídica.  
b) La relació de professionals col·legiats exercents adscrits als servicis de justícia gratuïta, amb la indicació expressa del nom i els cognoms, el número de col·legiació, el domicili professional, el telèfon, l'adreça de correu electrònic, el detall de les especialitzacions per ordes jurisdiccionals o en les diverses branques jurídiques, així com una indicació expressa del servici d'orientació jurídica, el torn de guàrdia i el torn d'ofici, general o especialitzat, al qual estiguen adscrits.  
c) Qualsevol actualització de les bases de dades de les persones col·legiades donades d'alta en els servicis d'assistència jurídica gratuïta; segons el que disposa la legislació sobre protecció de dades de caràcter personal, s'haurà de facilitar amb caràcter bimestral.  
d) Els acords que fixen les demarcacions que estan subjectes al sistema de retribució fixa per dia de guàrdia.  
D'este acord es donarà trasllat a la Conselleria de Justícia i Interior dins dels 10 dies següents a la seua adopció.  
e) Informació del número i la classe de les actuacions realitzades l'any anterior pels servicis d'orientació jurídica, els torns de guàrdia permanents i torns d'ofici especialitzats.  
f) Informació sobre les resolucions i les mesures adoptades a conseqüència dels expedients disciplinaris que, si és el cas, siguen incoats, segons el que indica l'article 7.g del Reglament d'assistència jurídica gratuïta.  
2. La documentació esmentada haurà de ser remesa telemàticament en un format que permeta el seu tractament automatitzat, de conformitat amb el model aprovat per resolució de la persona titular de la direcció general amb competències en matèria d'assistència jurídica gratuïta.  
  
  
Octava. Càlcul del cost de les actuacions relatives als SOJ i de les unitats encarregades de la qualificació provisional de les pretensions, torn de guàrdia permanent, torns d'ofici, SOJ especialitzats i assessorament previ en el marc d'actuacions humanitàries.  
1. En relació amb els servicis d'orientació jurídica i de les unitats encarregades de la qualificació provisional de les pretensions, es tindran en compte les despeses de funcionament directes i indirectes, en què s'inclouen les despeses que genere als consells autonòmics i als col·legis el funcionament operatiu dels servicis d'assistència jurídica gratuïta, de les unitats encarregades de l'assessorament, i l'orientació als ciutadans previs al procés, i de la qualificació provisional de les pretensions sol·licitades.  
Dins d'este concepte, s'entendran incloses les despeses materials i personals necessàries per a la prestació correcta del servici, de conformitat amb l'article 47 del Reglament d'assistència jurídica gratuïta, que considera despeses de funcionament les següents:  
a) Les despeses derivades, directament o indirectament, del personal i dels professionals que participen en la prestació o l'organització dels servicis d'orientació jurídica o, si és el cas, del personal adscrit exclusivament o de manera parcial al servici d'assistència jurídica gratuïta, per a la tramitació dels procediments de reconeixement del dret d'assistència jurídica gratuïta.  
b) Les despeses de manteniment, reparació, millora i neteja de les instal·lacions col·legials on es duga a terme qualsevol de les actuacions cobertes, i les de subministraments en estes seus, en la part que corresponga, dels servicis d'electricitat, aigua, gas, telefonia, accés a internet, assegurances o alarmes.  
c) La despesa de les primes d'assegurança que cobrisca els accidents que puguen succeir en la prestació del servici.  
d) Les despeses derivades de la gestió administrativa i comptable i, si és el cas, de les auditories comptables o de qualitat de la prestació del servici.  
e) Les despeses destinades a donar publicitat dels servicis entre els possibles usuaris, sempre que es faça constar que estan sufragats per la Generalitat.  
f) Les despeses de comunicació amb les persones professionals prestadores del servici.  
g) Les despeses o l'amortització de les ferramentes utilitzades pel personal dels col·legis, del CVCA i les altres persones professionals prestadores del servici.  
h) Les despeses en impresos que es necessiten per a la prestació dels servicis.  
i) Les despeses de lloguer o amortització dels locals i les instal·lacions on es duguen a terme els servicis.  
j) Les despeses en material d'oficina que s'utilitze en la prestació del servici.  
k) Les despeses relatives a l'arrendament i el manteniment dels equips i els programes informàtics, les impressores, les fotocopiadores, els llocs web, el mobiliari, les centraletes telefòniques, els telèfons mòbils utilitzats per a la prestació del servici i el correu, la missatgeria, els buroSMS o, en definitiva, qualsevol element utilitzat per a la prestació dels servicis esmentats.  
l) Qualsevol altra despesa degudament justificada, sempre que s'acredita que resulta necessària per al correcte funcionament operatiu i la prestació del servici.  
En relació amb els apartats g i i tindrà caràcter subvencionable, d'acord amb l'article 31.6 de la Llei 38/2003, la despesa d'amortització que s'ajuste a les condicions següents:  
a) Que les subvencions no hagen contribuït a la compra dels béns.  
  
b) Que l'amortització es calcule de conformitat amb les normes de comptabilitat generalment acceptades.  
c) Que el cost es referisca exclusivament al període subvencionable.  
En relació amb l'apartat d, tindran caràcter subvencionable les despeses derivades dels informes d'auditoria, amb el límit de 5.000 euros per informe.  
2. En relació amb els servicis de torn de guàrdia permanent, es tindrà en compte l'import destinat a sufragar les actuacions professionals meritades per les persones professionals de l'advocacia del torn de guàrdia permanent, i es compensarà mitjançant el mòdul de compensació econòmica previst per l'actuació professional dels servicis de guàrdia d'assistència lletrada a la persona detinguda, presa i investigada vigent en el moment de realitzar l'actuació, que inclourà tant l'assistència prestada davant dels òrgans policials com la prestada davant dels òrgans judicials. Es computarà com una única assistència la prestada a una mateixa persona detinguda en les dos instàncies.  
El pagament per assistència ordinària, i per servici de guàrdia, s'efectuarà en els termes que establixen els articles 50.3 i 51.1 del Reglament d'assistència jurídica gratuïta.  
3. En relació amb els servicis de torn d'ofici, la retribució de les persones professionals designades d'ofici es realitzarà d'acord amb les bases econòmiques i els mòduls de compensació, en atenció a la tipologia de procediments en què intervinguen, vigents en el moment de la realització.  
4. En relació amb els servicis d'orientació i assistència jurídica especialitzats, previstos en l'article 16 del Reglament d'assistència jurídica gratuïta, seran objecte de compensació econòmica als col·legis de l'advocacia les actuacions consistents en l'assessorament i l'orientació per a la prestació del servici, així com les despeses necessàries per a la prestació del servici, de conformitat amb l'article 53 del reglament esmentat.  
La retribució de professionals per les actuacions diàries realitzades a les quals es referix el paràgraf anterior s'abonarà d'acord amb els mòduls i les bases econòmiques de compensació, referides a estos en l'annex II del Reglament d'assistència jurídica gratuïta.  
Es consideren despeses subvencionables les que preveu l'apartat 1 del resolc octau, i les despeses de desplaçament que preveu l'article 16.3 del Reglament d'assistència jurídica gratuïta.  
5. En relació amb l'assessorament previ prestat en el marc de les actuacions humanitàries, de conformitat amb l'article 53.5 del Reglament d'assistència jurídica gratuïta, l'import de les actuacions subvencionables serà l'equivalent a la quantia que corresponga a les següents bases i mòduls de compensació econòmica, fixats en l'annex II d'este reglament.  
a) Servici de guàrdia, fins a sis assistències.  
b) Servici de guàrdia superior a sis assistències.  
  
Novena. Meritació de la indemnització.  
1. El dret al cobrament de les actuacions subvencionables incloses en esta secció es meritarà de la manera següent:  
a) Respecte de les despeses del funcionament operatiu dels servicis d'assistència jurídica gratuïta, dels SOJ generals i de les unitats encarregades de la qualificació provisional de les pretensions, la quantitat resultant de multiplicar el mòdul per cada expedient es meritarà quan quede constància que este l'ha resolt provisionalment el col·legi de l'advocacia corresponent i s'ha enviat a la corresponent comissió d'assistència jurídica gratuïta per a la seua resolució definitiva.  
  
b) Respecte del servici de torn de guàrdia permanent, la quantitat aplicable es meritarà una vegada finalitzada la intervenció, bé mitjançant el sistema de pagament per dia de guàrdia, també anomenat servici de guàrdia, bé mitjançant el pagament per assistència ordinària per a l'assistència lletrada a la persona investigada, detinguda, presa o víctima de violència de gènere.  
c) Respecte del servici de torns d'ofici, les persones professionals de l'advocacia designades d'ofici meritaran la indemnització corresponent a la seua actuació, d'acord amb el barem vigent, una vegada acrediten documentalment, davant del col·legi professional respectiu, la intervenció professional realitzada que justifique el mòdul de compensació econòmica fixat en atenció a la tipologia del procediment.  
d) Respecte dels servicis d'orientació jurídica especialitzada:  
d.1) La indemnització de les actuacions prestades es meritarà una vegada finalitzada la intervenció i acreditada documentalment davant del col·legi professional de conformitat amb l'article 53 del Reglament d'assistència jurídica gratuïta.  
d.2) Les despeses necessàries per al seu funcionament es meriten quan es realitze el pagament efectuat pel col·legi respectiu.  
d.3) El CVCA certificarà els pagaments lliurats en el bimestre anterior.  
e) El dret al cobrament de les actuacions subvencionables per l'assessorament prestat en el marc d'actuacions humanitàries es reportarà després de la presentació dels certificats a què es referix la disposició següent.  
2. El barem aplicable serà el vigent en el moment en què es realitze l'actuació que genera el dret al cobrament.  
  
Dècima. Certificació de la subvenció en relació amb les actuacions subvencionables en l'àmbit de la present secció de la resolució.  
1. El CVCA remetrà a la Conselleria de Justícia i Interior, dins del mes natural següent al de finalització de cada bimestre, un certificat de la subvenció que contindrà els aspectes següents:  
a) Respecte del servici d'orientació jurídica general: el nombre d'expedients complets tramitats i enviats per cada col·legi de l'advocacia que s'han registrat en este període en les comissions d'assistència jurídica gratuïta de la Comunitat Valenciana.  
b) Respecte del torn de guàrdia permanent: nombre total d'assistències ordinàries, servicis de guàrdia o disponibilitat per guàrdia realitzats amb la indicació del mòdul aplicable, la quantia del mòdul i l'import total. A este certificat s'unirà un fitxer en suport informàtic susceptible de tractament de les dades. La identificació del fitxer haurà de ser coincident amb la del certificat.  
En el fitxer constaran les dades relatives a:  
a) Identificació de la certificació.  
b) Identificació de les actuacions realitzades en el torn de guàrdia: partit judicial i data de cada assistència, servici de guàrdia o disponibilitat realitzada.  
c) Identificació professional: nom, cognoms i número de col·legiació de la persona professional que ha realitzat l'actuació.  
d) Identificació de la persona assistida: nom i cognoms de la persona assistida.  
e) Import: identificació del mòdul aplicable i de la seua quantia d'acord amb els mòduls i les bases de compensació econòmica que preveu el Reglament d'assistència jurídica gratuïta, així com l'import total corresponent.  
f) Identificació de les assistències i els servicis de guàrdia desagregats per gènere i rang d'edat.  
Estes dades s'hauran de formalitzar segons el model que figura en els annexos IV i V del Reglament d'assistència jurídica gratuïta.  
En el cas que l'assistència prestada haja derivat en un procediment judicial per a la persona professional que ha assistit en la guàrdia, també hauran de fer-se constar els possibles reintegraments derivats de les quantitats percebudes per intervencions d'estos professionals designats, així com la identificació del certificat en què s'haja inclòs esta actuació i totes les dades consignades en este referides a l'actuació objecte de reintegrament; tot això, en relació amb el que disposa l'últim paràgraf de l'article 50.3 del Reglament d'assistència jurídica gratuïta.  
  
c) Respecte dels torns d'ofici especialitzats: el certificat haurà de contindre les dades relatives al nombre i la classe d'actuacions realitzades i verificades per cada col·legi. A este certificat s'unirà un fitxer en suport informàtic susceptible de tractament de les dades. La identificació del fitxer haurà de ser coincident amb la del certificat.  
  
En el fitxer constaran les dades relatives a:  
a) Identificació de la certificació.  
b) Identificació de l'expedient de justícia gratuïta (número d'expedient del col·legi professional).  
c) Identificació professional (nom, cognoms i número de col·legiació de la persona professional que ha realitzat l'actuació). Identificació de la persona beneficiària del dret d'assistència jurídica gratuïta (nom i cognoms, DNI/NIE/passaport o, si és el cas, la indicació que manca de documentació).  
d) Estat de la resolució d'assistència jurídica gratuïta (reconegut, denegat, arxivat, pendent).  
e) Identificació de l'expedient judicial: òrgan i procediment judicial (tipus de procediment), assumpte, número, número d'identificació general (NIG).  
f) Identificació de la resolució que pose fi al procediment o un document equivalent expedit per l'òrgan judicial que possibilite el cobrament del mòdul aplicable: tipus de resolució i data.  
g) Identificació del mòdul aplicable i de la seua quantia d'acord amb els mòduls i les bases de compensació econòmica que preveuen els annexos III i IX del Reglament d'assistència jurídica gratuïta, així com l'import total corresponent.  
Estes dades s'hauran de formalitzar segons el model que figura en l'annex VI del reglament d'assistència jurídica gratuïta esmentat.  
Les quanties certificades pels col·legis de l'advocacia, segons els mòduls detallats en l'annex II del reglament esmentat, pels servicis prestats en virtut de requeriment judicial que hagen vist frustrada la seua pretensió amb un requeriment previ a este efecte, es retribuiran amb càrrec al pressupost de la Generalitat bimestralment.  
d) Respecte dels servicis d'orientació jurídica especialitzats:  
En el cas SOJ d'estrangeria i SOJ de diversitat funcional: mitjançant l'aportació d'un document acreditatiu en què conste la identificació del local o la dependència específica on es realitze l'actuació, la identificació de la persona professional que realitza l'actuació, la identificació de la persona assistida i la data de realització de l'actuació. Este document l'hauran de firmar la persona assessorada i el professional actuant.  
  
En el cas de SOJ CIE i SOJ penitenciari: mitjançant l'aportació d'un document o un informe expedit i segellat pel mateix centre. Este document o informe haurà d'indicar, com a mínim, la identificació del centre, la identificació de la persona professional que realitza l'actuació, la identificació de la persona assessorada i la data de realització de l'actuació. El document o informe l'haurà de firmar el professional actuant.  
  
El certificat haurà de contindre les dades relatives al número i la classe d'actuacions realitzades i verificades per cada col·legi al llarg d'este període. A este certificat s'unirà un fitxer en suport informàtic susceptible de tractament de les dades. La identificació del fitxer haurà de ser coincident amb la del certificat.  
En el fitxer constaran les dades relatives a:  
a) Identificació de la certificació.  
b) Identificació de la seu i la data de cada orientació i assistència jurídica especialitzades.  
c) Identificació del professional: nom, cognoms i número de col·legiació de la persona professional que ha realitzat l'actuació.  
d) Identificació de la persona assistida: nom i cognoms de la persona assistida.  
e) Identificació del mòdul aplicable a l'assistència i orientació jurídica especialitzada i de la seua quantia d'acord amb els mòduls i les bases de compensació econòmica que preveu l'annex II del Reglament d'assistència jurídica gratuïta, així com l'import total corresponent.  
f) Identificació de les assistències i orientació jurídiques especialitzades desagregades per gènere i rang d'edat.  
En el cas que l'orientació i l'assistència jurídica especialitzades done lloc a la tramitació d'un expedient de justícia gratuïta, a més haurà de figurar:  
g) Identificació de l'expedient de justícia gratuïta (número d'expedient del col·legi professional).  
h) Identificació de la persona beneficiària del dret d'assistència jurídica gratuïta (nom i cognoms).  
i) Estat de la resolució d'assistència jurídica gratuïta (reconegut, denegat, arxivat, pendent).  
El CVCA certificarà bimestralment les despeses de funcionament necessàries per a la prestació dels servicis d'orientació i assistència jurídica especialitzats.  
La documentació que haurà de presentar-se, en el primer semestre de l'any 2025, per a la justificació deguda de les despeses de funcionament serà la següent:  
a) Els criteris que s'han seguit per a imputar la part proporcional o el percentatge que corresponga raonablement d'acord amb els principis i les normes de la comptabilitat.  
b) Relació classificada de despeses en què s'haja incorregut a conseqüència de la realització de l'activitat subvencionada, amb la identificació del creditor i del document, el concepte de la despesa, l'import desglossat (base imposable, IVA no recuperable o compensable, IRPF), la data d'emissió i la data de pagament.  
c) Llista detallada de les activitats realitzades amb personal propi, amb l'especificació per a cada una del personal que hi haja intervingut, la identificació de la nòmina corresponent amb la indicació del mes o el període, el percentatge imputat a esta i el desglossament d'imports (brut, net, retenció d'IRPF, seguretat social a càrrec del treballador, seguretat social a càrrec de l'entitat).  
d) Tots els documents justificatius de les despeses de funcionament, subvencionables conforme a dret, corresponents a les despeses directes i indirectes (nòmines, factures, rebuts i/o altres documents justificatius vàlids en dret) que es presenten, expedits de conformitat amb el que exigisca la normativa legal aplicable, així com els justificants de pagament d'estes despeses.  
2. A més del que disposa l'apartat 1, els certificats contindran la relació de reintegraments derivats de quantitats percebudes per les actuacions o les intervencions dels professionals designats, i el certificat haurà de contindre, com a mínim:  
a) Identificació de la certificació.  
b) Identificació de l'expedient de justícia gratuïta (número d'expedient del col·legi professional).  
c) Identificació del mòdul aplicable i de la seua quantia, amb la indicació expressa del certificat en què s'haja presentat l'actuació objecte de reintegrament.  
d) Causa del reintegrament i quantia que cal reintegrar:  
d.1. Revisió d'ofici.  
d.2. Millor fortuna.  
d.3. Finalització del juí amb resultat econòmic positiu per al justiciable que litiga amb el benefici d'assistència jurídica gratuïta.  
d.4. Altres, que inclourà els casos en què no es conega fefaentment el motiu.  
En el cas que no pertoquen reintegraments, el certificat bimestral haurà de contindre expressament esta circumstància.  
e) Respecte de l'assessorament prestat en el marc d'actuacions humanitàries:  
En el fitxer constaran les dades relatives a:  
1) Número i classe d'actuacions acreditades per les persones professionals de l'advocacia davant del col·legi respectiu i verificades per este durant el període bimestral certificat, amb la indicació de les dades següents respecte de cada actuació:  
a) Relació d'actuacions realitzades, amb la indicació de la data i el lloc.  
b) Identificació de les persones assistides, desagregades per sexe, edat i col·lectiu o col·lectius de persones vulnerables als quals pertanguen, si és el cas.  
En el cas que les persones assistides no autoritzen de manera expressa que quede constància de les seues dades, no es deixarà constància de nom, cognoms, NIF, domicili, telèfon ni correu electrònic.  
c) Objecte de l'actuació.  
d) Nom i cognoms de les persones professionals de l'advocacia que hagen realitzat les actuacions.  
2) Import global de cada una de les actuacions assenyalades en l'apartat anterior, així com el seu desglossament per cada un dels col·legis d'advocats.  
3. Els certificats s'enviaran en suport electrònic a la Conselleria de Justícia i Interior, acompanyats dels arxius informàtics en formats que permeten el tractament de dades, d'acord amb les indicacions que, per a cada una d'estes i amb l'antelació suficient per a la seua adaptació per part dels col·legis professionals, assenyale la Conselleria de Justícia i Interior.  
4. Les actuacions que contenen els certificats de l'apartat 1 hauran de verificar-les els col·legis de l'advocacia, que conservaran la justificació documental oportuna a la disposició del CVCA i de l'Administració pel termini de quatre anys.  
  
Onzena. Justificació anual de la subvenció relativa a l'aplicació dels fons rebuts, l'import destinat als servicis d'orientació jurídica per a l'assistència i l'orientació jurídica general, així com l'atenció de les tasques administratives de suport a la gestió col·legial corresponent a l'exercici pressupostari anterior.  
1. El CVCA justificarà documentalment en el primer semestre de l'any 2025 l'aplicació dels fons rebuts, l'import destinat als servicis d'orientació jurídica per a l'assistència i l'orientació jurídica general, així com a l'atenció de les tasques administratives de suport a la gestió col·legial corresponent a l'exercici pressupostari anterior.  
  
2. El CVCA remetrà a la Conselleria de Justícia i Interior, en format full de càlcul fins que estiga operatiu el mòdul de l'aplicació DEBADES que corresponga, un certificat dels aspectes enumerats en l'article 55.1 i la informació sol·licitada en l'article 49.1 del Reglament d'assistència jurídica gratuïta.  
3. L'aplicació de l'import de la subvenció serà justificada pel CVCA i els col·legis de l'advocacia, mitjançant la presentació del compte justificatiu, acompanyat d'un informe d'auditoria realitzat per un professional inscrit en el Registre oficial d'auditors de comptes, dependent de l'Institut de Comptabilitat i Auditoria de Comptes, i contindrà els documents següents:  
a) Una memòria d'actuació, subscrita pels beneficiaris, justificativa del compliment de les condicions imposades en la concessió de la subvenció, amb la indicació de les activitats dutes a terme i dels resultats obtinguts.  
b) Una memòria econòmica abreujada justificativa de la despesa realitzada, que incloga el certificat, expedit per la persona o persones representants del Col·legi, amb capacitat legal per a fer-ho, de la documentació següent:  
b.1) Imports destinats a atendre les despeses necessàries per al funcionament operatiu dels servicis d'assistència jurídica gratuïta, de les unitats encarregades de l'assessorament i l'orientació previs al procés i de la qualificació provisional de les pretensions sol·licitades (tramitació expedients justícia gratuïta).  
b.2) Liquidació dels servicis d'orientació jurídica prestats, que comprendrà, almenys, el cost total, la indicació expressa de les persones que els hagen realitzat, el percentatge de dedicació, si és el cas, la remuneració, i el nombre d'assistències realitzades, detallades per especialitats.  
  
b.3) Que les despeses esmentades, tant directes com els percentatges de les despeses indirectes, responen a la mateixa naturalesa dels servicis prestats i són estrictament necessàries per al seu funcionament. Els criteris d'imputació d'estos percentatges es reflectiran en un informe justificatiu que s'adjuntarà a la justificació econòmica en què se certificaran els criteris de repartiment.  
b.4) Respecte de les quantitats distribuïdes al col·legi pel CVCA, el detall de l'aplicació que el mateix col·legi haja fet en cada matèria.  
  
b.5) Que els imports relatius a l'Impost sobre el Valor Afegit o qualsevol altre impost indirecte que, si és el cas, figuren en la relació de despeses no han sigut objecte de recuperació i/o compensació.  
4. Així mateix, el CVCA presentarà un certificat, expedit per la persona o persones representants del Consell amb capacitat legal per a fer-ho, comprensiu, almenys, dels aspectes següents:  
a) Imports destinats a atendre les despeses de funcionament operatiu dels servicis d'assistència jurídica gratuïta que presta el Consell.  
  
b) Liquidació dels servicis prestats, que comprendrà, almenys, el cost total, la indicació expressa de les persones que els hagen realitzat, la remuneració i el percentatge de dedicació, si és el cas.  
  
c) I, quant a les quantitats distribuïdes pel CVCA als col·legis, el criteri seguit per a distribuir-les.  
5. L'informe de l'auditoria s'elaborarà sobre la totalitat de les despeses justificatives de la subvenció que, a més de comprovar els aspectes anteriors, haurà de determinar la correcció de:  
a) Els criteris que s'han seguit per a imputar la part proporcional o el percentatge que corresponga raonablement d'acord amb els principis i les normes de la comptabilitat.  
b) Relació classificada de despeses en què s'haja incorregut a conseqüència de la realització de l'activitat subvencionada, amb la identificació del creditor i del document, el concepte de la despesa, l'import desglossat (base imposable, IVA no recuperable o compensable, IRPF), la data d'emissió i la data de pagament.  
c) Relació detallada de les activitats realitzades amb personal propi, amb l'especificació per a cada una del personal que hi ha intervingut, la identificació de la nòmina corresponent amb la indicació del mes o el període, el percentatge imputat a esta i el desglossament d'imports a càrrec de la persona treballadora (brut, net, retenció IRPF, seguretat social a càrrec de la persona treballadora, seguretat social a càrrec de l'entitat).  
d) Tots els documents justificatius de les despeses de funcionament, subvencionables conforme a dret, corresponents a les despeses directes i indirectes (nòmines, factures, rebuts i/o altres documents justificatius vàlids en dret) que es presenten, expedits de conformitat amb el que exigisca la normativa legal aplicable, així com els justificants de pagament d'estes despeses.  
6. Els consells autonòmics tindran a la disposició de la Conselleria de Justícia i Interior la justificació documental esmentada, durant el termini de quatre anys comptats des del moment del pagament de la subvenció.  
  
Dotzena. Altres obligacions del CVCA i els seus col·legis respectius, com a beneficiaris de la subvenció de les actuacions corresponents a la present secció d'esta resolució.  
1. El CVCA haurà de distribuir entre els seus col·legis respectius l'import de la subvenció que corresponga a cada un, en funció del nombre d'actuacions professionals realitzades i acreditades per estos davant del CVCA, així com dels expedients tramitats.  
2. Per a esta mateixa subvenció, correspon als col·legis de l'advocacia:  
a) Verificar la prestació efectiva dels servicis per part de les persones professionals.  
b) Presentar la documentació que justifique el compliment dels requisits, documentació que, en cas que no es presente, es requerirà.  
c) Distribuir entre les persones professionals adscrites al torn d'ofici l'import de la subvenció que corresponga a cada una en funció de les actuacions realitzades i justificar l'aplicació dels fons percebuts.  
  
d) Atendre les actuacions de comprovació que puga realitzar la Conselleria de Justícia i Interior respecte de la gestió d'esta subvenció, així com qualsevol altra de comprovació i control financer que puguen efectuar els òrgans de control competents, tant autonòmics com estatals, i aportar tota la informació que se li requerisca en l'exercici de les actuacions anteriors.  
  
Tretzena. Obligacions de la Conselleria de Justícia i Interior en relació amb la subvenció de les actuacions corresponents a la present secció.  
1. La Conselleria de Justícia i Interior durà a terme les actuacions de comprovació de la justificació de la subvenció, d'acord amb el que disposa l'article 169 i concordants de la Llei 1/2015, de 6 de febrer, d'hisenda pública, del sector públic instrumental i de subvencions.  
  
2. Amb una comprovació administrativa prèvia, lliurarà l'import corresponent als certificats presentats pel CVCA.  
  
3. Les liquidacions de la subvenció consistiran en la quantitat resultant de sumar els imports certificats en el període corresponent per a cada un dels servicis de torn de guàrdia permanent i torns d'ofici, servicis d'orientació jurídica especialitzats (SOJ especialitzats), dret de defensa i assessorament previ en el marc d'actuacions humanitàries, així com els imports certificats pel CVCA i els seus col·legis professionals respectius relatius a les despeses del funcionament operatiu dels servicis d'assistència jurídica gratuïta, dels SOJ i de les unitats encarregades de la qualificació provisional de les pretensions i de les despeses necessàries per a la prestació de l'assessorament previ en el marc d'actuacions humanitàries.  
4. Estes despeses es finançaran amb l'aplicació a cada expedient de l'import del mòdul corresponent que preveu l'annex II del Reglament d'assistència jurídica gratuïta.  
5. L'import d'esta subvenció s'aplicarà a retribuir les actuacions, els servicis i les activitats derivats de la Llei 1/1996, realitzats pels col·legis de l'advocacia de la Comunitat Valenciana i les persones col·legiades en matèria d'assistència jurídica gratuïta, accés a la justícia, defensa i/o representació per professional de l'advocacia del torn d'ofici i assistència lletrada a la persona detinguda, presa, investigada, o víctima de violència de gènere, dret de defensa i funcionament operatiu dels servicis d'assistència jurídica gratuïta, dels SOJ i de les unitats encarregades de la qualificació provisional de les pretensions.  
6. La liquidació de l'import de la subvenció corresponent al període certificat s'efectuarà mitjançant una transferència al CVCA dins del mes natural següent al de la presentació del certificat.  
  
Secció tercera  
Actuacions corresponents a les inversions per a la dotació en infraestructures necessàries per al funcionament operatiu dels servicis d'assistència jurídica gratuïta i dels SOJ realitzades pel Consell Valencià de Col·legis d'Advocats i els seus col·legis professionals (programa pressupostari Y59.30.50.80.766F83, capítol VII, línia S0835)  
  
Catorzena. Actuacions objecte de subvenció.  
Constituïx l'objecte de la subvenció de la present secció de la resolució el cost que generen al CVCA i als col·legis de l'advocacia que el conformen les despeses d'inversió i la dotació per a infraestructures necessàries per al funcionament operatiu dels servicis d'assistència jurídica gratuïta, dels SOJ (general i especialitzats) i de les unitats encarregades de la qualificació provisional de les pretensions. Estos costos es finançaran amb càrrec a la línia S0835 del capítol VII.  
  
  
Quinzena. Persones beneficiàries.  
1. És beneficiari de la subvenció el CVCA. Al seu torn, en qualitat d'entitat col·laboradora, distribuirà als col·legis de l'advocacia de la Comunitat Valenciana l'import de la subvenció que corresponga a cada un.  
2. Així mateix, són beneficiaris d'esta subvenció els col·legis de l'advocacia de la Comunitat Valenciana.  
3. El CVCA informarà la Direcció General d'Atenció a les Víctimes de l'import de la compensació que s'acorde amb els col·legis professionals en relació amb les despeses d'inversions que preveu la present secció.  
  
Setzena. Despeses subvencionables.  
Seran susceptibles de ser finançades per la present resolució les despeses realitzades pel CVCA i els seus col·legis professionals, en l'àmbit de la present secció, des de l'1 de gener fins al 31 de desembre de 2024, que corresponguen a despeses d'inversió i la dotació per a infraestructures necessàries per al funcionament operatiu dels servicis d'assistència jurídica gratuïta i dels SOJ (general i especialitzats) i de les unitats encarregades de la qualificació provisional de les pretensions.  
  
S'entendrà per despeses relatives a les inversions per a la dotació en infraestructures:  
1r. Les despeses relatives a la compra dels equips i els programes informàtics, les impressores, les fotocopiadores, els llocs web, el mobiliari, les centraletes telefòniques, els telèfons mòbils utilitzats per a la prestació del servici i el correu, la missatgeria o, en definitiva, qualsevol element utilitzat per a la prestació dels servicis esmentats.  
2n. La resta de despeses d'inversió degudament justificades, sempre que s'acredite que resulten necessàries per al correcte funcionament operatiu i prestació del servici.  
  
Dessetena. Tramitació del pagament.  
Els col·legis certificaran les despeses d'inversió efectivament facturades. Estos certificats s'expediran al CVCA a la finalització de cada bimestre natural.  
El CVCA expedirà, dins del mes natural següent al de la finalització de cada bimestre, un certificat relatiu a les despeses d'inversió, i el remetrà, juntament amb els expedits pels col·legis, a la Conselleria de Justícia i Interior.  
En funció d'estos certificats, la Conselleria de Justícia i Interior lliurarà els fons corresponents relatius a les despeses d'inversió en els termes de l'article 47.3 del Reglament d'assistència jurídica gratuïta.  
  
La liquidació de l'import de la subvenció corresponent al període certificat s'efectuarà mitjançant una transferència al CVCA dins del mes natural següent al de la presentació del certificat.  
  
Dihuitena. Forma i termini de justificació de la subvenció per a la dotació en infraestructures necessàries per al funcionament operatiu dels servicis d'assistència jurídica gratuïta i dels SOJ.  
1. Dins del primer semestre de l'any 2025, els col·legis i el CVCA justificaran documentalment l'import destinat a sufragar les despeses d'inversió.  
La justificació de la subvenció de la present secció haurà d'efectuar-se mitjançant la presentació del compte justificatiu corresponent, de conformitat amb el que s'establix en l'article 72 del Reglament de la Llei general de subvencions, aprovat pel Reial decret 887/2006, de 21 de juliol. Este compte justificatiu haurà de contindre la documentació següent:  
1r. Una memòria d'actuació justificativa del compliment de les condicions imposades en la concessió de la subvenció, amb la indicació de les inversions efectuades. Haurà de justificar-se la necessitat d'estes inversions per al funcionament operatiu dels servicis d'assistència jurídica gratuïta i dels SOJ (general i especialitzats) i de les unitats encarregades de la qualificació provisional de les pretensions.  
2n. Una memòria econòmica justificativa del cost de les inversions realitzades, que ha de contindre:  
a) Una relació classificada de les despeses i les inversions realitzades, amb la identificació de la persona creditora i del document al qual es referix el següent apartat b, l'import, la data d'emissió i la data de pagament.  
b) Les factures o els documents de valor probatori equivalent en el tràfic jurídic mercantil o amb eficàcia administrativa incorporats en la relació a què fa referència el paràgraf anterior i la documentació acreditativa del pagament, incloent-hi les corresponents a les despeses directes i/o indirectes que, si és el cas, figuren en la relació.  
c) Certificat d'un taxador independent degudament acreditat i inscrit en el registre oficial corresponent, en el cas d'adquisició de béns immobles.  
d) Indicació dels criteris de repartiment de les despeses relatives a les inversions per a la dotació en infraestructures i/o indirectes incorporades en la relació a què fa referència l'apartat a, incloent-hi una referència expressa al cost total i la justificació de l'adopció d'estos criteris. Haurà de diferenciar-se la part corresponent, si és el cas, al CVCA per la gestió de les inversions que preveu la present secció, de la part que corresponga a cada un dels col·legis.  
e) Els tres pressupostos que, en aplicació de l'article 31.3 de la Llei 38/2003 que, si és el cas, han d'haver sol·licitat les entitats beneficiàries  
  
f) Certificat que els imports relatius a l'Impost sobre el Valor Afegit o qualsevol altre impost indirecte que, si és el cas, figuren en la relació de despeses, no han sigut objecte de recuperació i/o compensació.  
  
La relació a la qual es referix l'apartat a es presentarà en suport electrònic a la Conselleria de Justícia i Interior, acompanyada de l'arxiu informàtic en un format que permeta el tractament de les seues dades.  
2. El compte justificatiu el presentarà el CVCA i estarà conformat per les memòries d'actuació i les memòries econòmiques corresponents al mateix CVCA i a cada un dels col·legis de l'advocacia que el constituïxen.  
Les memòries d'actuació, les memòries econòmiques i les relacions hauran d'estar firmades, segons corresponga, per la persona representant del CVCA o de cada col·legi de l'advocacia que compten amb capacitat legal per a això de conformitat amb el que preveuen els estatuts respectius.  
3. A l'efecte del que establix l'apartat dihuité, número 2, B, de l'Acord de 24 d'agost de 2012, del Consell, pel qual es determinen els aspectes addicionals que ha de comprovar la Intervenció en l'exercici de la fiscalització de la despesa (DOGV 6849, 28.08.2012), el CVCA i els seus col·legis professionals hauran de presentar, en tot cas, una còpia de les factures de les despeses efectuades, d'acord amb el que s'establix en el Reial decret 1619/2012, d'1 de desembre, pel qual s'aprova el Reglament pel qual es regulen les obligacions de facturació, o els documents de valor probatori equivalent en el tràfic mercantil o amb eficàcia administrativa incorporats en la relació a què fa referència l'apartat b del número anterior, i la documentació acreditativa del pagament.  
  
  
  
Secció quarta  
Altres disposicions comunes  
  
Denovena. Altres obligacions del CVCA i els seus col·legis respectius, com a beneficiaris de les subvencions.  
El CVCA i els seus col·legis respectius professionals hauran de:  
a) Complir el que disposen els articles 13 i 14 de la Llei 38/2003, de 17 de novembre, general de subvencions, i qualsevol altre requisit i obligació derivats de la normativa aplicable en matèria de subvencions.  
  
b) Complir l'objectiu, realitzar l'activitat i adoptar el comportament en què es fonamenta la concessió de subvenció, de la manera, en les condicions i el termini establits en la normativa aplicable i en la present resolució, i aportar les dades quantitatives necessàries per a l'avaluació correcta de les actuacions per part de la Conselleria.  
c) Gestionar i realitzar de manera directa les activitats que constituïsquen el contingut principal de la subvenció, sempre que siguen objecte de la seua competència.  
d) Sotmetre's a les actuacions de comprovació i control financer que corresponen a la Intervenció de la Generalitat en relació amb l'ajuda concedida, aportar tota la informació que se li requerisca per a això i facilitar la inspecció i el control de la Generalitat, a través de la Conselleria de Justícia i Interior, i en particular de la Direcció General d'Atenció a les Víctimes i Accés a la Justícia, a fi de conéixer qualsevol aspecte de l'activitat objecte de la subvenció, en els termes que preveu l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
e) Acreditar davant de l'òrgan concedent que està al corrent en el compliment de les obligacions tributàries i davant de la Seguretat Social, de conformitat amb el que establixen l'article 13.1.e de la Llei 38/2003, general de subvencions, i 22 i 23 del seu reglament, aprovat pel Reial decret 887/2006, de 21 de juliol. Per a fer-ho, les entitats beneficiàries podran autoritzar la Conselleria a obtindre directament l'acreditació del compliment de les obligacions tributàries i amb la Seguretat Social mitjançant certificats telemàtics, de conformitat amb el que disposa el Decret 165/2010, del Consell, de 8 d'octubre, pel qual s'establixen les mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic. En cas de no atorgar esta autorització, les entitats beneficiàries hauran d'aportar la documentació que acredite que estan al corrent de les obligacions esmentades. La direcció general competent es reserva el dret de requerir l'entitat si la informació obtinguda presenta alguna incidència.  
  
f) No alterar la finalitat de les subvencions i complir totes les obligacions que establix la legislació vigent per als perceptors de fons públics.  
  
g) De conformitat amb el que s'establix en l'article 16.3.j de la Llei 38/2003, de 17 de novembre, general de subvencions, en la seua condició d'entitat col·laboradora, el CVCA haurà de portar llibres i registres comptables específics en relació amb estes subvencions per a facilitar la justificació adequada i la comprovació del compliment de les condicions que establix la present resolució. D'estos llibres i registres específics es donarà constància expressa a la Direcció General d'Atenció a les Víctimes.  
  
Vintena. Dret de la competència.  
Estes subvencions no tenen el caràcter d'ajuda d'estat a què es referix l'article 107.1 del Tractat de funcionament de la Unió Europea, atés que l'ajuda pública concedida, per la seua naturalesa, no suposa un avantatge econòmic, i no falseja ni pot falsejar la competència ni els intercanvis comercials entre estats membres. En conseqüència, queda exempta de l'obligació a què es referix l'article 3.1 del Decret 128/2017, de 29 de setembre, del Consell, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
Vint-i-unena. Protecció de dades personals.  
Per a desenvolupar les actuacions objecte de la present resolució i en relació amb el tractament de les dades personals que requerixen les parts, s'observarà en tot moment el que disposa el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i pel qual es deroga la Directiva 95/46/CE, així com el que disposa la Llei orgànica 3/2018, de 5 de desembre, de protecció de dades de caràcter personal, i les disposicions dictades en el seu desplegament.  
  
Vint-i-dosena. Reintegrament.  
De conformitat amb el que establix l'article 172 de la Llei 1/2015, pertocarà reintegrar les quantitats percebudes en els supòsits i pels subjectes obligats que es determinen en este article i en la normativa bàsica estatal.  
   
Contra esta resolució, que posa fi a la via administrativa, es pot interposar un recurs contenciós administratiu en el termini de dos mesos, comptats des de l'endemà de la publicació en el Diari Oficial de la Generalitat Valenciana, davant del Tribunal Superior de Justícia de la Comunitat Valenciana, d'acord amb el que establixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant del mateix òrgan que haja dictat l'acte en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjuí que s'hi puga interposar qualsevol altre recurs dels previstos en la legislació vigent.  
  
València, 15 de febrer de 2024.- La consellera de Justícia i Interior: Elisa María Núñez Sánchez.